Tanah runtuh Bukit Antarabangsa 2008

Tanah runtuh Bukit Antarabangsa 2008 ialah sebuah peristiwa kejadian tanah runtuh yang telah berlaku pada 6 Disember 2008 di kawasan Bukit Antarabangsa, Ulu Klang, Selangor, Malaysia.  Empat orang terkorban dan 15 yang lain cedera di samping 14 buah rumah banglo ranap dalam tragedi tanah runtuh di Taman Bukit Mewah dan Taman Bukit Utama, yang berlaku kira-kira jam 3.50 pagi (waktu Malaysia). Tragedi itu berlaku kira-kira 1.5 kilometer dari kawasan tragedi Highland Towers yang runtuh pada 11 Disember 1993.

Kronologi
 6 Disember 2008:  
 Pasukan penyelamat dikerah bagi mencari mangsa yang tertimbus dalam kejadian tanah runtuh itu. Badan-badan kerajaan serta NGO yang menyalurkan bantuan ialah Angkatan Tentera Malaysia (ATM), Jabatan Pertahanan Awam Malaysia (JPA3), Pasukan Mencari dan Menyelamat Khas Malaysia (SMART), Jabatan Bomba dan Penyelamat Malaysia, dan Majlis Perbandaran Ampang Jaya (MPAJ).
 Sultan Selangor, Sultan Sharifuddin diikuti Perdana Menteri Malaysia, Abdullah Ahmad Badawi meninjau tempat kejadian. Arahan dikeluarkan oleh Perdana Menteri supaya semua projek di kaki bukit di sekitar Bukit Antabangsa dihentikan sementara menunggu hasil kajian kestabilan tanah di Institut Kerja Raya Malaysia.
 93 mangsa selamat daripada kejadian tanah runtuh setelah menyelamatkan diri masing-masing. 15 mangsa lain yang tercedera menerima rawatan di Surau Addinniah sebelum dikejarkan ke Hospital Kuala Lumpur untuk mendapat rawatan lanjut. Lapan unit banglo di Taman Bukit Utama dan enam unit banglo di Taman Bukit Mewah ranap akibat kejadian itu termasuk unit banglo milik Ketua Setiausaha Sulit Perdana Menteri, Datuk Mohamed Thajudeen Abdul Wahab.
 Kira-kira 3,000 hingga 5,000 penduduk apartmen berhampiran lokasi tanah runtuh diarah berpindah dari rumah masing-masing. Mereka ditempatkan di pusat sementara di Sekolah Kebangsaan Hulu Kelang.
 ADUN Bukit Antarabangsa, Azmin Ali melawat tempat kejadian itu. Selain itu, Menteri Kemajuan Luar Bandar dan Wilayah, Tan Sri Muhammad Muhd Taib diikuti Menteri Besar Selangor, Tan Sri Abdul Khalid Ibrahim serta Menteri Penerangan, Datuk Ahmad Shabery Cheek turut meninjau tempat kejadian.
 Pergerakan tanah masih berlaku dan bekalan elektrik di beberapa kawasan perumahan di Bukit Antarabangsa terputus termasuk Taman Bukit Jaya, Taman Bukit Utama, Jalan Puncak Bukit Utama, Southern Heights, Kyoto Garden, Oakland Condo Bukit Jaya, Casa De Sol Condo, dan Jalan Bukit Utama.
 4 mangsa terkorban akibat kejadian tanah runtuh iaitu Shaiful Khas Shahrudin (20), penuntut Universiti Teknologi MARA, Shah Alam; S. Yogeswari (40), doktor haiwan; Ng Yee Peng (30), akauntan; Surinah (30-an), pembantu rumah warga Indonesia yang disahkan oleh Ketua Polis Selangor, Dato' Khalid Abu Bakar. 

 7 Disember 2008:
 Angkatan Tentera Malaysia (ATM) mula memasang jambatan taktikal empat lorong bagi membolehkan kenderaan penduduk yang terperangkap keluar dari lokasi tanah runtuh Bukit Antarabangsa selepas jalan penghubung di sekitar kawasan berhampiran terputus.
 Menurut pihak bomba dan penyelamat, tanah runtuh itu dipercayai berpunca daripada pergerakan air bawah tanah. Empat Terkorban, Seorang Masih Hilang Dalam Kejadian Tanah Runtuh Bukit Antarabangsa, Bernama.com

 8 Disember 2008:
 Operasi mencari dan menyelamat (SAR) mangsa tanah runtuh di Taman Bukit Mewah, Bukit Antarabangsa diberhentikan setelah pengesahan tiada lagi mangsa yang terperangkap atau tertimbus dalam kejadian itu dibuat berdasarkan ketiadaan petunjuk lain. Akan tetapi, operasi SAR akan tetap dilaksanakan namun ia melibatkan bantuan pencarian dokumen penting terhadap pemilik rumah masing-masing.
 Cebisan daging yang dikesan oleh anjing pengesan Jabatan Bomba dan Penyelamat disahkan sebagai bangkai anjing peliharaan oleh Ketua Polis Selangor, Dato' Khalid Abu Bakar.
 Jambatan taktikal yang dibina oleh pihak tentera siap dibina dan sedia dilalui oleh kenderaan. Tenaga Nasional Berhad pula berjaya memulihkan bekalan elektrik kepada kira-kira 1,500 rumah yang terjejas akibat kejadian tanah runtuh itu.
 Beberapa pimpinan PAS yang turut membuat lawatan ke lokasi kejadian sejak hari pertama, iaitu Bendahari PAS Pusat, Dr Hatta Ramli; AJK PAS Pusat, Dr Lo' Lo' Ghazali; Ketua Penerangan Muslimat Pusat, Athirah Aiman al-Jundi; Exco kerajaan negeri Selangor, Dato' Hassan Mohd Ali, Dr Halimah; Iskandar Abdul Samad; Ketua Pemuda PAS Selangor, Ustaz Salehin Mukhyi; dan Ketua Amal Malaysia, ustaz Jamsari Marsom.
 Penduduk di sekitar kawasan tanah runtuh Bukit Antarabangsa diminta membuat laporan polis sekiranya rumah yang mereka kosongkan telah dipecah masuk. 


 9 Disember 2008:
 Naib Presiden UMNO, Tan Sri Muhyiddin Yassin menyarankan pihak kerajaan menyediakan penempatan sementara kepada mangsa tanah runtuh di Bukit Antarabangsa sama ada mangsa ditempatkan di hotel atau tempat lain yang lebih sesuai.

 10 Disember 2008:
 Jalan raya yang menjadi laluan alternatif itu sesak yang mengakibatkan ratusan kenderaan terkandas selama satu jam. Penghuni kediaman berhampiran lokasi kejadian mengambil peluang untuk memindahkan barang serta kenderaan masing-masing.
 Yang Dipertua Dewan Rakyat, Tan Sri Pandikar Amin Mulia membenarkan usul tragedi tanah runtuh di Bukit Antarabangsa dan aspek pembangunan di lereng bukit dibahaskan di Dewan Rakyat.

 13 Disember 2008:
 Nilai semasa hartanah di lokasi tanah runtuh Bukit Antarabangsa dianggarkan menurun kepada kira-kira 50 peratus daripada harga sebelum tragedi tanah runtuh yang mengorbankan empat nyawa itu.

Laporan siasatan
Pada 25 November 2009, Majlis Perbandaran Ampang Jaya (MPAJ) menulis surat kepada beliau bagi memohon laporan mengenai kejadian tanah runtuh di kawasan itu tidak lagi diklafikasikan di bawah Akta Rahsia Rasmi (OSA) 1972. Permohonan itu dibuat MPAJ selepas Jabatan Kerja Raya (JKR) menyerahkan laporan teknikal berkenaan kepada pihak berkuasa tempatan (PBT) itu, yang kemudian mahu ia didedahkan kepada orang ramai. 

Pada 5 disember 2009, Laporan Siasatan Tanah Runtuh Bukit Antarabangsa akhirnya dibenarkan dibaca oleh orang ramai. Menteri Kerja Raya Datuk Shaziman Abu Mansor membenarkan  MPAJ mendedahkan laporan itu walapun sebelum ini ia dikategorikan  amat sulit. Tindakan kerajaan meluluskan permohonan itu bukan kerana ia sudah tersebar dalam internet, tetapi sebaliknya keputusan itu diputuskan mengikut prosedur yang ditetapkan.

Pasca tanah runtuh

Saman tiga keluarga
Pada 8 September 2010, tiga keluarga iaitu memfailkan saman di Mahkamah Tinggi Kuala Lumpur terhadap syarikat pemaju, Superview Development Sdn Bhd, dan Syarikat Bekalan Air Selangor (SYABAS) kerana kecuaian berhubung tragedi tanah runtuh di Bukit Antarabangsa pada 2008. 

Datuk Amanullah Mohamed Yusoof, Harveen Kaur Balbhir Singh dan K Thanarajah mefailkan saman secara berasingan. Mereka menuntut ganti rugi di antara RM1.5 juta dan RM2.2 juta.

Lihat juga
 Tragedi Highland Towers
 Tanah runtuh Taman Hillview 2002

Rujukan

Kategori:2008 di Malaysia
Kategori:Tanah runtuh di Malaysia
Kategori:Peristiwa di Selangor